范成大
秦淮
祖龙驱群龙，疏此万丈沟。
雨工恋故栖，十步九回头。
至今秦淮曲，蜿若春蛇游。
舟师厌回互，叹息倚柁楼。
维昔东巡初，八极围寸眸。
天端有佳气，郁郁东南浮。
卜云当兴王，在後五百秋。
叱吒召六丁，惨淡风云愁。
凿渠断地脉，自谓神与谋。
乾坤有端倪，已露不可收。
大帝开吴天，定鼎临江陬。
融融秣陵日，始照十二斿。
经营暨六代，兹地称神州。
乃知历数定，昧者徒私忧。
兹事故老传，未知信然不？
姑置勿重陈，作诗叹迟留。